– У многім на выбар прафесіі паўплывалі сваякі: стрыечны мамін брат Эдуард Канстанцінавіч Голуб да 1940 года працаваў дырэктарам Пяршайскай школы. Настаўнікам з вялікім талентам мастака быў і родны дзядзька Ізыдар. Але здарыўся ў жыцці эпізод, пасля якога я канчаткова вырашыла стаць настаўніцай. У 1952 годзе прыйшла на ўрок рускай літаратуры, які вяла Г. М. Курдо. Вось хто быў сапраўдным носьбітам высокай культуры ва ўсіх сэнсах! Прыехала да нас яна з Ленінграда. Заўсёды прыбраная, акуратная, яна настолькі пранікнёна і маляўніча выкладала матэрыял, што падчас нават слёзы на вачах выступалі. Тады я і зрабіла свой выбар. Парадокс у тым, што ён быў нечаканым для мяне самой: у дзяцінстве я марыла стаць… мастачкай! Мела да гэтай справы прыроджаны талент і пастаянна развівала яго, малюючы людзей, жывёл, прыроду, кветкі.